Regsaksie oor Kubaanse ingenieurs nié teruggetrek | Maroela Media
Solidariteit het nié sy beplande regsaksie teen die departement van menslike nedersettings, water en sanitasie in verband met die invoer van Kubaanse ingenieurs onttrek soos minister Lindiwe Sisulu beweer nie.
Die vakbond beplan inderwaarheid om sy regsaksie te "verskerp".
Sisulu het Vrydag in 'n verklaring gesê sy verwelkom Solidariteit se besluit om sy regsaksie teen haar departement terug te trek. Die minister sê voorts sy beskou dit as 'n positiewe stap wat verdere interaksie moontlik maak soos aanvanklik beoog is om 'n gemeenskaplike grondslag met al die betrokke partye te vind.
Anton van der Bijl, hoof van regsdienste by Solidariteit, het egter Saterdag aan Maroela Media gesê die vakbond het hoegenaamd nié sy regsaksie teruggetrek nie.
Solidariteit sou eerskomende Dinsdag in die hof wees om 'n interdik teen die minister se planne vir die invoer en ontplooiing van Kubaanse ingenieurs te bekom.
Volgens van der Bijl is die saak bloot "by ooreenkoms" van Dinsdag se hofrol geskrap nadat die minister in haar hofstukke verskeie openbaarmakings gedoen het wat teen Dinsdag aan die publiek bekend gemaak moet word.
Van der Bijl sê hoewel die saak nie dán in die hof aangehoor sal word nie, dit allermins beteken dat regsaksie nie voortgaan nie. "Ons beplan eintlik om ons regsaksie te verskerp."
Die minister hou vol die Kubane is nie hier vir indiensneming nie, maar om munisipale amptenare te mentor sodat werk geskep kan word.
Kubaanse ingenieurs Lindiwe Sisulu Solidariteit
Bestuurder verdrink toe motor in meer beland
Streep in die grond, die Kubaanse invoer snert moet ophou.
My arme ou antie jy is verdwaal, gaan speel op die maan
Ons hou duimvas, Solidariteit! Staan sterk teen die ANC se drogredenasies – dit is net julle wat nog dade by die woorde voeg, die res blaas maar net warm lug.
Ons maak staat op Solidariteit se volgehoue druk op die regering vir die vermorsing van belastinggeld op Kubaanse ingenieurs terwyl SA met die kundigheid sit.